கொ. மா. கோதண்டம்

கொ. மா. கோதண்டம் என அறியப்படும் கொட்டுமுக்கல மாடசாமிராஜா கோதண்டம் (15 செப்டம்பர் 1938 - 4 அக்டோபர் 2025எழுத்தாளர் கொ. மா. கோதண்டம் மறைவு மறைவு, ஆனந்த விகடன்) ஒரு தமிழ்நாட்டு எழுத்தாளர் ஆவார். கவிதை, கட்டுரை, சிறுகதை, நாடகம், புதினம்,  உரை, ஆய்வு, மருத்துவம், தொகுப்பு ஆகிய துறைகளில் பல நூல்களை எழுதியுள்ளார்.

இவரது நீலன் கதாபாத்திரம் சிறப்பு வாய்ந்தது. இந்த நீலனைக் கொண்டு இவர் நூற்றுக்கும் மேற்பட்ட சிறுகதைகளை எழுதியுள்ளார். இந்தக் கதைகள் காடுகளைப் பற்றியும், காட்டுயுர்கள் பற்றியும் புரிந்துகொள்ள ஏற்றதாக எழுதப்பட்டவை. 

இவரைப்போல காடுகள், கானுயிர்கள் குறித்தும் தமிழில் எழுதியவர்கள் இல்லை என்பதால் கோதண்டம் குறிஞ்சிச் செல்வர் என்று குறிப்பிடப்படுகிறார்.கொ. மா. கோதண்டம் குறிஞ்சிச் செல்வர், அஞ்சலி, எஸ். சுஜாதா, இந்து தமிழ் திசை, 12 அக்டோபர் 2025 திருக்குறள் தொண்டர் எனவும் பெயர் பெற்றுள்ளார்.

பின்னணியும் தொடக்க வாழ்க்கையும்
விஜயநகரப் பேரரசர் கிருஷ்ணதேவராயர், தம் படைகளுடன் தமிழகத்துக்கு வந்தபோது அவரின் சத்திரிய படைப்பிரிவைச் சேர்ந்த பாதிப் பேர் தமிழகத்திலேயே தங்கி விட்டனர். அவர்களுள் கோதண்டத்தின் முன்னோர்களும் அடக்கம். அவர்களின் தோற்றுவாய், இன்றைய ஆந்திரப் பிரதேசம் கிருஷ்ணா மாவட்டத்தில் உள்ள கொட்டுமுக்கல எனும் சிற்றூர் ஆகும். 

அவர்களின் வழித்தோன்றலான சீதாலட்சுமி - கொட்டுமுக்கல மாடசாமி ராஜா இணையருக்கு மகனாக 15 செப்டம்பர் 1938 அன்று தற்போதைய விருதுநகர் மாவட்டம், இராசபாளையம்  நகரில் பிறந்தார் கோதண்டம். உடன் பிறந்த சகோதரிகள் இருவர். இவர்களின் தாய் சீதாலட்சுமி பஞ்சாலைத் தொழிலாளி; தந்தை மாடசாமி வேளாண் தொழிலாளி மற்றும் கங்காணி.

தொடக்கப் பள்ளியில் சேர்ந்து 5-ஆம் வகுப்பு வரை படித்த கோதண்டம், ஒரு கடையில் வேலைக்கு சேர்ந்து மாதந்தோறும் ஐந்து ரூபாய்கள் ஊதியம் பெற்றார். தந்தை மாடசாமி இறந்தபின் தன் தாய் சீதாலட்சுமி வேலைபார்த்த இராசபாளையம் பஞ்சாலையில் தொழிலாளியாகச் சேர்ந்தார். மொத்தம் 31 ஆண்டுகள் அங்கு பணியாற்றினார். 

இலக்கியப் பணி
பள்ளியிலிருந்து இடைநின்று கடையில் வேலைபார்த்த காலகட்டத்திலேயே கண்ணன், முயல், அணில், மிரம் உள்ளிட்ட சிற்றிதழ்களையும் பல்வகை பன்னாட்டு இலக்கியங்களையும் படித்தார். இதனால் எழுதும் ஆவலையும் பெற்றார். பளிங்கர் மக்களுடன் அறிமுகமானபின் அவர்களது வாழ்க்கையை சிறு கதைகளாக எழுதினார். அதில் ஒரு கதை, சிவகாசி முரசு திங்களிதழில் வெளியானது. தாமரை, தீபம், செம்மலர் இதழ்களிலும் இவர் படைப்புகள் தொடர்ந்து வெளிவந்தன. இக் காலத்தில் அவருக்கு முறையாக எழுதப் பயிற்சியளித்தவர் 'பன்மொழிப்புலவர்'  மு. கு. ஜகந்நாதராஜா ஆவார்.  தாமரை இதழில் இவர் படைப்புகளைப் பாராட்டி தி. க. சிவசங்கரன், வல்லிக்கண்ணன், வண்ணதாசன், வண்ணநிலவன், கலாப்ரியா, மீரா, கர்ணன் ஆகியோரின் அளித்த ஊக்கம், அவர்களுடனான பழக்கம், பல்வேறு இலக்கிய கூட்டங்களில் கலந்து கொண்டமை ஆகியவை தனக்கு மேன்மேலும் ஊக்கத்தை அளித்ததாகப் பின்னாளில் நினைவுகூர்ந்தார்.  

சொந்த முயற்சியால் தன் தாய்மொழியான தெலுங்கை முறைப்படிக் கற்றார். தொடக்கத்தில் மலையாளத்திலும் தெலுங்கிலும் உள்ள நூல்களை தமிழில் மொழிபெயர்ந்து வெளியிட்டார். பின்னாளில் சொந்தப் படைப்புகளுக்கு முதன்மை அளித்து மொழிபெயர்ப்புப் பணிகளை விட்டுவிட்டார்.

14 ஏப்ரல் 1958 அன்று ஜகந்நாதராஜா நிறுவிய இராஜபாளையம் மணிமேகலை மன்றத்தின் தலைவராகத் தன் வாழ்நாள் இறுதிவரை செயல்பட்டார் கோதண்டம்.

புதினம், சிறுகதை, நாடகம், உரை, கவிதை, கட்டுரை, ஆய்வு, மருத்துவம், தொகுப்பு முதலிய துறைகளில் 95 நூல்கள் வெளிவந்துள்ளன. இவரின் படைப்புகள் தெலுங்கு, மலையாளம், கன்னடம், சமஸ்கிருதம், இந்தி, வங்காளம், ஆங்கிலம், உருசியம், செருமனியம், சிங்களம் ஆகிய மொழிகளில் மொழி பெயர்க்கப்பட்டுள்ளன .

சிவசைலம் முதல் ஏற்காடு, கொடைக்கானல் மலைகளில், அடர்வனங்களில், மலைவாழ் மக்கள் குடிசைகளில், அவர்களுடன் குகைகளில், ஆற்றங்கரைகளில் தங்கி பல நாட்கள் வனங்களில் சுற்றி தாவரங்கள், அரிய மூலிகைகள், விலங்கு, பறவைகள், பற்றி ஆய்வு செய்து, அறிவியல் பூர்வமாக நூல்கள் எழுதினார்.

உலகத் தமிழ்ச் செம்மொழி மாநாட்டு சிறப்பு மலரில் நாட்டுப்புற இலக்கிய ஆய்வுக்கட்டுரை எழுதியுள்ளார். திருக்குறள் உரை, திருவள்ளுவர் இன்ப நாடகம் எழுதியவர். முத்தொள்ளாயிரம் நூலைப் புதுக்கவிதை நடையில் எழுதியுள்ளார். மணிமேகலை காப்பியத்தை நாடகமாகவும், 'மணிமேகலை' உரையும், புதுக்கவிதையில் மணிமேகலையும் எழுதியுள்ளார்.

இலங்கை, மலேசியா, சிங்கப்பூர் ஆகிய நாடுகளுக்குச் சென்றுள்ளார். இலங்கையில் ஒருமாத காலம் எழுத்தாளர் சுற்றுலா என்ற பெயரில் எழுத்தாளர்களுடன் சுற்றுப்பயணம் செய்துள்ளார்.

இலங்கை பல்கலைக்கழக தமிழ் சங்கம், ஏ.ஜி.ஐ. படைப்பாளர் சங்கம், புது தில்லி, லக்னோ, ஹைதராபாத், பெங்களூர், கொச்சி, கோட்டயம் தமிழ்ச் சங்கங்களில் உரையாற்றியுள்ளார். கவிதை எழுதுவது எப்படி? கதை எழுதுவது எப்படி? என்று உயர்நிலைப்பள்ளிகள், கல்லூரிகள், வாசகர் வட்டங்களில் பேசியுள்ளார். கலைஞர் தொலைக்காட்சி, ஜெயா தொலைக்காட்சிகளிலும் பேசியுள்ளார்.

தன் இறுதிக் காலத்தில் ஆண்டாள் காவியம் எனும் நூலை இயற்றினார். இந்தியப் பொதுவுடைமைக் கட்சியின் (இபொக) முன்னாள் மாநிலச் செயலாளர் இரா. நல்லகண்ணுவின் வாழ்க்கை வரலாற்றைக் காவியமாக எழுதும் திட்டத்திலும் இருந்தார்.

 படைப்புகள் 
புதினங்கள்: ஏலச்சிகரம் (1980), குறிஞ்ஞாம்பூ (1993), கொ. மா. கோதண்டம் நாவல்கள் - ஜன்ம பூமிகள் (2017) 

சிறுகதைத் தொகுப்புகள்: ஆரண்ய காண்டம், மலையின் மைந்தர்கள், வெடிக்கத் துடிக்கும் வேர்ப் பலாக்கள், காட்டுக் குயில்கள், இருண்ட வழிகளில் வெளிச்சம், முட்டம் போட்ட இதயங்கள். 

[இவரது சிறுகதைகள் யாவும் தொகுக்கப்பட்டு , 'கொ. மா. கோதண்டம் சிறுகதைகள்' என்ற தலைப்பில் நியூ செஞ்சுரி புத்தக நிறுவனம் முயற்சியில் இரு தொகுப்புகளாக (2002) வெளியாகியுள்ளன]. 

சிறுவர் புதினங்கள்: இருண்ட வனத்தில் இளஞ்சிங்கங்கள் : சிறுவர் நாவல் (1988), உச்சிமலை ரகசியம் (1994) 

சிறுவர் சிறுகதை நூல்கள்: பிறந்த பூமி : சிறுவர் சிறுகதைகள் (1989), நீலன் நமது தோழன்: சிறுவர் கதைகள் (1991), எங்கிருந்தோ வந்தான்! : சிறுவர் கதைகள் (1993), திக்குத் தெரியாத காட்டில் : சிறுவர் சிறுகதைகள் (1994), கானகம் சொன்ன சிறுவர் கதைகள் (2004), குளத்தில் விழுந்த சந்திரன் : சிறுவர்களுக்கான சிறந்த கதைகள் பதினேழு (2005), பச்சைக்கிளி பாடுது! : சிறுவர் கதைகள் (2006), நீலனும் மலைப்பாம்பும், காக்கை குருவி எங்கள் ஜாதி, தேனி வனம், காட்டுக்குள்ளே திருவிழாக் கொண்டாட்டம், காட்டுக்குள்ளே பட்டிமன்றம், காட்டுக்குள்ளே கும்மாளம், கரடியுடன் ஒரு கம்பு விளையாட்டு , உயிர் காப்பான் தோழன், காட்டில் கேட்ட பாட்டுப் போட்டி , நட்புறவுப் பூக்கள், காடு மலைகளில் ஆடிப் பாடுவோம், காட்டுச் சிறுவன் நீலன் கதைக் களஞ்சியம் மற்றும் பல. 

சிறார் நாடகங்கள்: புனித பூமி, மணிமேகலை 

கவிதைத் தொகுப்புகள்: கோழிக் குட்டிகளும் பன்றிக் குஞ்சுகளும், சின்னச் சின்ன அரும்புகள் (1977), கங்கை-காவேரி : சிறுவர் கவிதைகள் (1979), மழைத் துளிகள் (1985). 

மருத்துவ நூல்கள்: இயற்கை உணவும் தீரும் நோய்களும், நமக்கு நாமே நல்லதொரு மருத்துவர், நமது மனமே (வீடே ?) நல்ல மருந்தகம் (1995), இனிய வாழ்வுக்கு இயற்கை மருத்துவம்.

திறனாய்வு (?) - அழகினைப் பருகுவோம் : காதாசப்தசதி அழகுக் காட்சிகள் (1996).

வாழ்க்கை வரலாறு - காந்தி அரங்கசாமி ராஜா அவர்களின் வாழ்க்கை வரலாறு (2005).

சமூகப் பணி
பஞ்சாலையில் பணியாற்றிய காலத்தில் அனைத்து இந்திய தொழிற்சங்கப் பேராயத்துடன் (AITUC) கொண்ட தொடர்பால் மார்க்சியக் கருத்தியலில் ஈடுபாடு பெற்றார். இச்சமயத்தில் மேற்குத் தொடர்ச்சி மலையில் வாழும் பளிங்கர் பழங்குடி மக்களின் வாழ்வியலுக்கு அறிமுகமானார்.  அதனாலேயே "கீழ்தட்டு மக்களைப் பற்றி, சுரண்டல் கொடுமை பற்றி படைப்புகள் இயற்ற ஊக்கம்" கிடைத்ததாகவும் பின்னாளில் நினைவுகூர்ந்தார்.

இபொக சார்பில் இராசபாளையம் தொகுதிக்கான தமிழ்நாடு சட்டப் பேரவை உறுப்பினராக இருந்த க. சுப்பு, 1971-74 காலகட்டத்தில் தாமரை இதழில் பளிங்கர் குடியிருப்பு, அவர்களது கொடுமையான வாழ்க்கை ஆகியவை குறித்து வெளியான கோதண்டத்தின் கதைகளை அன்றைய ஆதிதிராவிடர் நலத்துறை அமைச்சர் சத்தியவாணி முத்துவிடம் அளித்தார். அவற்றைப் படித்து மனம் நெகிழ்ந்த அமைச்சர், அன்றைய (பிரிக்கப்படாத) இராமநாதபுரம் மாவட்ட ஆட்சியர் வழியே, திருவில்லிபுத்தூர் அருகேயுள்ள செண்பகத் தோப்பு ‘பளியர்’ இன மக்களுக்கு அரசின் சார்பில் 32 வீடுகள் கட்டித்தர ஏற்பாடு செய்தார்.

 தனி வாழ்க்கை 
இராசபாளையம் நகரைச் சேர்ந்த ராஜேஸ்வரி என்பவரை 1966-இல் திருமணம் செய்தார் கோதண்டம். இதன்பிறகே  தன் எழுத்துப்பணியில் முழுக்க கவனம் செலுத்த வாய்ப்பு கிடைத்தது என நினைவுகூர்ந்தார். ராஜேஸ்வரி,  முதுகலை இந்தி பட்டம் பெற்றவர். தன் சொந்த முயற்சியில் தெலுங்கு, மலையாளம், கன்னடம், ஆகிய மொழிகளைக் கற்று அம்மொழிகளிலிருந்து 20-க்கும் மேற்பட்ட புத்தகங்களை மொழிபெயர்ப்பு செய்து வெளியிட்டுள்ளார். 

இவ்விணையரின்  மூத்த மகன் குறளமுதன்  இரண்டு நூல்களையும், இளைய மகன் இளங்கோ மூன்று நூல்களையும் எழுதியுள்ளனர்.

 புகழ் 
இவர் எழுதிய கதைகளில் வரும் கதாபாத்திரம் “நீலன்” பெயரில் மூன்று இடங்களில் மாணவர்கள், ரசிகர் மன்றங்கள் அமைத்துள்ளனர். நீலனிடம் காட்டுக்குத் தங்களை அழைத்து போக வேண்டுமென கூறிக் கடிதமும் எழுதியுள்ளனர்.

"வன அறிவியல் செய்திகளை தமிழில் எழுத ஆளில்லையே என்ற வருத்தம், கொ.ம.கோதண்டம் எழுதிய காட்டுக்குள்ளே திருவிழா நூலைப் படித்தபின் நீங்கிவிட்டது" என்று சுட்டி விகடன் இதழில் வெ. இறையன்பு எழுதினார்.

கி. ராஜநாராயணன் “தமிழில் சங்ககால குறிஞ்சிக் கபிலருக்குப் பின் வனஇயல், பறவை இயல், விலங்கியல் தாவரவியல் செய்திகளை அறிவியல் முறையில் இரண்டாயிரம் ஆண்டுகளாக யாரும் எழுதவில்லை. கொ.மா. கோதண்டம்தான் எழுதுகிறார். அவரே இருபதாம் நூற்றாண்டின் குறிஞ்சிக்கபிலர்" எனப் பாராட்டி எழுதினார்.

மதுரை காமராஜர் பல்கலைக்கழகம், டோக் பெருமாட்டி கல்லூரி, சிறீ பராசக்தி மகளிர் கல்லூரி (குற்றாலம்) ஆகிய கல்வி நிறுவனங்களில் இவர் நூல்கள் பாடநூலாக வைக்கப்பட்டுள்ளன. 

இவரது படைப்புகளை ஆய்வு செய்தது இருவர் முனைவர் பட்டமும், எழுவர் ஆய்வியல் நிறைஞர் பட்டமும் பெற்றுள்ளனர்.

 விருதுகள் 
இவரது முதல் நூல் 'ஆரண்ய காண்டம்' குடியரசுத் தலைவர் விருது பெற்றது. மலேசிய பன்னாட்டு தொலைநிலைப் பல்கலைக்கழகத்தின் மதிப்புறு முனைவர் பட்டம் (2007), உலகத் தமிழ்ச் சங்கம், தென்னிந்திய பதிப்பாளர்கள் சங்கம் உள்ளிட்ட அமைப்புகளிலிருந்து பல நூற்றுக்கு மேற்பட்ட பரிசுகள், விருதுகள் பெற்றுள்ளார். தமிழக அரசு விருது, இலங்கை அரசு விருதுகளை பெற்றுள்ளார்.

 இவர் எழுதிய காட்டுக்குள்ளே இசைவிழா (பதிப்பகம் - நிவேதிதா புத்தக பூங்கா) எனும் சிறுவர் நூலுக்கு 2012 ஆம் ஆண்டிற்கான பால சாகித்திய அகாதமியின் பால சாகித்ய புரஷ்கார் விருது வழங்கப்பட்டது.
 குழந்தை எழுத்தாளர் சங்கத்திலிருந்து ஏ.வி.எம் தங்கப்பதக்கத்துடன் விருது. (இரண்டாம் பரிசு?) - உச்சிமலை ரகசியம் நூலுக்காக ?
 முன்னாள் இந்தியக் குடியரசுத் துணைத் தலைவர் கிருஷண் காந்த் இவரது 'குறிஞ்சாம் பூ' நூலை வெளியிட்டுத் தம் மாளிகையில் விருந்தளித்தார்.
 முன்னாள் இந்தியத் தலைமை அமைச்சர் இந்திரா காந்தி நேரில் அழைத்துப் பாராட்டியுள்ளார்.
 2013-ஆம் ஆண்டு இந்தியக் குழந்தைகள் நாள் அன்று அப்போதைய தமிழ்நாட்டு ஆளுநர் கொனியேட்டி ரோசையா,  'உத்தம எழுத்தாளர்' என்ற விருதளித்தார்.
 வள்ளியப்பா விருது
 இலங்கை தமிழ் பல்கலைக்கழக விருது

 நூல்கள் நாட்டுடமையாக்கம் 
கொ. மா. கோதண்டம் எழுதிய நூல்கள் தமிழ்நாடு அரசால் நாட்டுடமையாக்கப்பட்டு, இவரின் மரபுரிமையாளர்களுக்கு  10 இலட்சம் ரூபாய்   5 ஏப்ரல் 2025  அன்று வழங்கப்பட்டது.

மேற்கோள்கள்

பகுப்பு:1938 பிறப்புகள்
பகுப்பு:2025 இறப்புகள்
பகுப்பு:விருதுநகர் மாவட்ட எழுத்தாளர்கள்
பகுப்பு:விருதுநகர் மாவட்ட மக்கள்
பகுப்பு:தமிழக எழுத்தாளர்கள்
பகுப்பு:பால சாகித்திய அகாதமி விருது பெற்றவர்கள்
பகுப்பு:நாட்டுடைமை நூல்களின் ஆசிரியர்கள்